**PÆDAGOGIKUMSUPERVISOR PÅ GUX QAQORTOQ**

**FUNKTIONSBESKRIVELSE**

Supervision skal forstås som en tidsbestemt, kontraktligt baseret, problemafklarende, udforskende og handlingsudviklende læreproces, hvor en erfaren, kompetent gymnasieunderviser hjælper en kollega med at integrere kundskaber og holdninger, således at denne bliver bedre i stand til at handle kvalificeret i forhold til henholdsvis elever, undervisning, kolleger og egen profession[[1]](#endnote-1).

Supervision finder sted i kandidatens første år af pædagogikumforløbet, andet år erstattes supervisoren af en faglig vejleder. Supervisor kan dog meget vel være en kollega, som har samme fag som kandidaten, og supervisor kan være den kollega, der fortsætter som vejleder på andet år af pædagogikum.

En grundlæggende forskel på supervisor og vejleder er, at førstnævnte hjælper kandidaten til at handle almenpædagogisk og almendidaktisk kvalificeret, medens sidstnævnte hjælper kandidaten til at træffe beslutning om, hvorledes han/hun fagdidaktisk skal forholde sig til pædagogikums læringsmål. Supervisor bør holde sig for øje, hvorledes han/hun i overordnet forstand bedst kan være rygstød og back-up for kandidaten, så denne kan handle klogt i lærerarbejdet generelt.

**SUPERVISORS SYV ARBEJDSOMRÅDER**

**1. Livet i og uden for gymnasiet**

Supervisors rolle består i at støtte kandidaten således, at han/hun kan finde sig godt til rette på GUX og i samfundet, der omgiver skolen. Supervisor sørger for, at kandidaten får introduktion til henholdsvis byen, kollegaerne, skolen, lovgivningen, IT-redskaber og programmer, der anvendes på skolen. Kandidaten skal indføres i kollegaernes arbejde, eksempelvis teamsamarbejdet om elevernes faglige og sociale trivsel, arbejdet i faggrupper og pædagogisk-didaktisk udviklingsarbejde. Den typiske kandidat er ny i den grønlandske gymnasieverden, og supervisor skal bidrage til, at kandidaten får grundlæggende kendskab til særtræk ved grønlandsk kultur og landets uddannelsesforhold i almindelighed. Eksempelvis kan kandidaten opfordres til at observere undervisning i folkeskolen.

**2. Personlig professionsidentitet**

Supervisor skal understøtte den nye kollegas professionsudvikling, således at kandidaten kan finde sig selv i en lærergerning, der som helhed rækker ud over den snævert faglige undervisning. Den gymnasiale uddannelse har således et dannelsesperspektiv[[2]](#footnote-1), hvilket betyder, at læreren i den almindelige undervisning fortløbende skal understøtte elevens såvel personlige som sociale udvikling på skolen. Elevens dannelse vedrører følgelig en meget bred vifte af områder, som blandt andet alle har tilfælles, at læreren med udgangspunkt i elevaktiverende pædagogik er med til at gøre den for eleven som regel fremmede gymnasieverden til et trygt, overskueligt sted. Læreren skal give eleven de bedste muligheder for selvstændigt at få den nye gymnasieadfærd ind under huden. Læreren kan fx understøtte elevens fortsatte arbejde på at forstå betydningen af fremmøde, stabil arbejdsindsats og digital dannelse, herunder kan læreren med fordel gøre fænomener som ’særlige vilkår’ og ’selvstudium’, og deres betydning for læring og eksamen, gennemskuelige for eleven. Endvidere skal læreren som integreret del af undervisningen have tilbagevendende fokus på at stimulere klassens sociale liv i positiv retning og arbejde med sigte på alle elevers inklusion i læringsfællesskabet. Typiske GU-arbejdsopgaver med åbenbare dannelseselementer er knyttet til blandt andet introforløb, studietur, lektiecaféer, filmaftner samt arrangement af, og deltagelse i, klassefester. Supervisor skal i forbindelse med den nye kollegas professionsudvikling have for øje, at kandidaten finder konstruktiv balance mellem sin fagfaglige undervisning og sine bestræbelser på at understøtte eleverne i deres individuelle og sociale dannelsesprojekter. Hertil skal supervisor bidrage til, at kandidaten får kendskab til eksisterende, og opmuntres til at udvikle egne, pædagogisk-didaktiske aktiviteter inden for eksempelvis teamsamarbejdets eller Enhed for Pædagogisk Udviklings rammer.

**3. Planlægning og udvikling af undervisning**

Supervisoren skal støtte kandidaten i grundlæggende undervisningsplanlægning, som den blandt andet kommer til udtryk i udfærdigelse af FIMME, studieplaner til lectio, forløbsbeskrivelser og sekvenserede lektionsplaner. Supervisor skal endvidere sparre med kandidaten, så denne kan se nye muligheder i såvel planlægning som udførelse af egen undervisning.

**4. Almenpædagogisk & almendidaktisk coaching**[[3]](#footnote-2)

Det er en central opgave for supervisor at coache kandidaten, så denne tilegner sig såvel teoretiske som praktiske færdigheder inden for almenpædagogik og almendidaktik (se opstillede temaer nedenfor). Kandidaten er den udfarende kraft som sættes i selvrefleksionsproces med henblik på at lære at handle formålstjenligt inden for undervisningskonteksten. Med andre ord er det præmissen, at kandidaten i princippet kan finde egne svar på de pædagogiske og didaktiske udfordringer, der skulle opstå. Supervision er dermed ikke et mesterlæreforløb[[4]](#footnote-3), hvor kandidaten imiterer erfarne kollegers undervisning, men en læreproces, hvor supervisor overvejende er aktivt lyttende og giver pædagogisk-didaktisk kvalificeret feedback på kandidatens henvendelser.

**5. Kandidatens egne fokuspunkter**

Supervisor skal stimulere kandidaten til at få et reflekteret syn på gængse pædagogisk-didaktiske temaer og opfordre kandidaten til at arbejde med selvdefinerede fokuspunkter (se opstillingen af typiske pædagogisk-didaktiske temaer nedenfor).

**6. Observation af undervisning**

Supervisor observerer kandidatens undervisning i det omfang, det findes nødvendigt, og kan opfordre kandidaten til observation af andre læreres undervisning. Eksempelvis kan supervisor være med i kandidatens undervisning som observatør, deltager eller underviser, og kandidaten kan indtage samme roller i supervisors undervisning. Supervision kan indledes med samtale om lektionsplanen og efterbearbejdes med evaluering af, og fremadrettede perspektiver i, undervisningen. Hvis kandidaten har mange spørgsmål og emner at drøfte, kan det være hensigtsmæssigt at aftale supervisionstimer afkoblet fra de enkelte undervisningsmoduler.

**7. Aktionslæring**

Supervisor skal støtte kandidaten ved planlægning og realisering af aktionslæringsprojektet, herunder blandt andet være opmærksom på, at aktionsplanen definerer et relevant fokusområde og ejer hensigtsmæssig balance mellem pædagogisk-didaktisk teori og praksis. Supervisor kan være aktør i projektet, eksempelvis som observatør, og/eller supervisor kan anbefale kandidaten at henvende sig til kolleger med erfaring på aktionslæringsfeltet, kolleger som kandidaten kan sparre med og/eller bede om at være aktiv del af projektet.

**ALMENPÆDAGOGISKE OG ALMENDIDAKTISKE TEMAER**

Nedenfor er opstillet typiske temaer, hvor hvert tema (omsluttet af citationstegn) peger på et emne (fremhævet med gult), som kan gøres til fokuspunkt. Der er ikke tale om en komplet samling emner, men et udvalg af elementære termer. Emnerne er i vid udstrækning hentet fra *Pæd Pixi. Punktvis præsentation af pædagogiske termer i pixiform*, 4. udgave[[5]](#footnote-4). *Pæd Pixi* gør det ikke alene, men hæftet er godt udgangspunkt. Skønt opstillingen af temaer ejer progression, skal den *ikke* nødvendigvis følges slavisk. Det forventes, at kandidaten igennem supervisionsperioden stifter bekendtskab med alle emner. Men det forventes ikke, at kandidaten gennemfører undervisning med hvert enkelt emne som fokuspunkt og i overensstemmelse med den skitserede rækkefølge. Det er derimod tanken, at kandidaten efter aftale med supervisor udvælger relevante temaer og på baggrund af disse formulerer fokuspunkter. Temaerne er hertil tænkt som inspirationskilde til kandidatens egne fokuspunkter (punkt 5) og som input ved formulering af plan for aktionslæringsprojektet (punkt 7).

**Første semester**

* ”Kend din elev” -> Det enkelte menneske/den enkelte elev -> elevtyper, relationskompetence, andetsprogspædagogik, undervisningsdifferentiering
* ”Giv eleverne overblik og trygge rammer”. Forklar eleverne fagets hvad, hvorfor og hvordan. Start og slut på timen.
* ”Led dine elever” -> klasse(rums)ledelse, skab grundlag for almendannelse
* ”Lad eleverne finde egen stemme” -> elevaktivering via elevernes tale og skrift, Udvidet Skriftlighed (der arbejdes med skriftlighed i alle fag), kommunikation, dialog mm. Understøtte individuel dannelse
* ”Bedøm dine elever” -> Formativ og summativ evaluering, 7-trins-skala, taksonomi
* ”Gør eksamen menneskelig” -> Træn eksamensteknikker
* Egne fokuspunkter

**Andet semester**

* ”Kend din lærerrolle” -> Læringsrum
* ”Kend dine arbejdsformer” -> Arbejdsformer: Fx solo, par, gruppe, Cooperativ og Collaborative Learning, klasse. Særlig fokus på Udvidet Skriftlighed
* ”Kend din krop & tale” -> Kommunikation: Fx spørgeteknik, gruppe- og klassedialog. Verbal, paraverbal og nonverbal dialog med eleverne. Andetsprogspædagogik, relationskompetence
* ”Kend dine redskaber” -> Medier: Fx web 2.0, PowerPoint, pen, tavle, flipover, papir, Word, planche, audio, video, google doc mm
* ”Kend de andre fag” -> Tværfagligt samarbejde fx inden for studieretningerne
* ”Rust dine elever til omverdenen”-> Almendannelse
* ”Gør eksamen menneskelig” -> Træn eksamensteknikker.
* Aktionslæringsprojekt #1 med selvvalgt emneområde
* Egne fokuspunkter

**SUPERVISORS 120 TIMER**

Supervisor har i alt 120 timer til rådighed, timer det er fornuftigt at økonomisere med. Fordelingen af de 120 timer kan anskueliggøres ved hjælp af følgende skabelon:

Supervisor observerer kandidaten i 3 moduler (et modul er på 90 minutter) om måneden og beregner samme tidsmængde, altså tre gange 90 minutter, til forberedelse og feedback, i alt 9 timer pr måned. Supervisor anvender derudover 30 timer til øvrig vejledning, sparring og planlægning.

Med udgangspunkt i supervisors syv arbejdsområder og skabelon for timefordeling skal supervisor og kandidat på et af deres første møder drøfte samarbejdets form og indhold. Drøftelsen udmøntes i en skriftlig aftale, hvor det fremgår, hvordan det er hensigtmæssigt at arbejde sammen, og hvornår det skal ske. Aftalen skal godkendes af kursusleder. Alle planer kan ændres undervejs, men det er betydningsfuldt for en kandidat, som netop er påbegyndt pædagogikumuddannelsen at få et nogenlunde overblik over afsat tid til uddannelsens supervisionsdel.

**NB! Eksempel på aftale-skabelon**

Pædagogikum 1. år

Aftale om supervision

|  |  |  |  |  |
| --- | --- | --- | --- | --- |
| August | September | Oktober | November | December |
| 15.8 |  |  |  |  |
| Supervisionens form og indhold drøftes og aftales  Supervisor observerer kandidat NN X3 | ”Kend dine elever”  ”Giv dine elever overblik”  Supervisor observerer Kandidat NN X 3 | ”Led dine elever”. ”Lad dine elever finde egen stemme”  Supervisor observerer Kandidat NN X3 | ”Bedøm dine elever”  ”Gør eksamen menneskelig”  Supervisor observerer kandidat NN X3 | Kandidaten arbejder med egne fokuspunkter  Supervision/ sparring |
|  | Feed-back | Feed-back | Feed-back |  |
| Aftale deles med kursusleder | Kandidat besøger folkeskole | Kandidat observerer kollega |  |  |

|  |  |  |  |  |
| --- | --- | --- | --- | --- |
| Januar | Februar | Marts | April | Maj |
|  |  |  |  |  |
| Supervisionens form og indhold drøftes og justeres eventuelt. Der drøftes f.eks. aktionslæring | ”Kend din lærerrolle”, ”Kend dine arbejds-former”  Supervisor observerer Kandidat NN X3 | ”Kend din krop og tale”, ”Kend dine redskaber”  Supervisor observerer kandidat NNX3 | ”Kend de andre fag”, ”Rust dine elever til omverdenen”  Supervisor observerer kandidat NN X3 | Kandidaten arbejder med aktionslæring  Supervision/ sparring X3 |
|  | Feed-back | Feed-back | Feed-back |  |
| Kandidat observerer kollega X3 |  | Kandidat observerer kollega | Første tilsyn |  |

|  |  |
| --- | --- |
| Underskrift | Underskrift |
| dato | Dato |
| Supervisor | Kandidat |

1. ## Klip fra ”Kompendium til Pædagogikum”:

   ## Bilag 3 Funktionsbeskrivelser for kursusleder, vejleder og supervisor

   Praktisk pædagogikum § 8

   Kursusleder §31

   Vejleder §32

   Supervisor – definition fra seminar 44.

   Jf. pædagogikumbekendtgørelsen fra 2015

   **§ 8.** Ved praktisk pædagogikum forstås kandidatens praktik i et eller flere fag, der omfatter kandidatens undervisning under vejledning og supervision, herunder tilsynsførendes besøg, samt observation af andres undervisning

   **§ 31.**  Kursuslederens opgave er at  
   1) planlægge og koordinere pædagogikumkandidatens samlede uddannelsesforløb i samarbejde med pædagogikumkandidaten,  
   2) udarbejde en plan for pædagogikumkandidatens pædagogikumforløb,  
   3) følge pædagogikumkandidatens undervisning,  
   4) sikre udarbejdelse af udkast til pædagogikumkandidatens pædagogikumudtalelse og  
   5) drøfte med den tilsynsførende, om pædagogikumkandidaten kan bestå pædagogikum.

   **§ 32.**  Pædagogikumvejledernes opgave er at  
   1) yde pædagogikumkandidaten faglig og pædagogisk vejledning, herunder at medvirke til at pædagogikumkandidaten når målene for pædagogikum,  
   2) vejlede pædagogikumkandidaten i forbindelse med planlægning, gennemførelse og evaluering af undervisning,  
   3) være til stede ved undervisningen i det omfang der er vejledning i vejlederens klasser og i pædagogikumkandidatens klasser,   
   4) yde supervision efter behov i forbindelse med pædagogikumkandidatens egenundervisning,   
   5) være til stede ved den tilsynsførendes besøg og deltage i de konferencer, der finder sted i denne sammenhæng og  
   6) rådgive kursusleder vedrørende udarbejdelse af udkast til pædagogikumkandidatens pædagogikumudtalelse.

   [↑](#endnote-ref-1)
2. Inatsisartutlov nr. 13 af 22. november 2011 om den gymnasiale uddannelse, § 3. [↑](#footnote-ref-1)
3. ”Indenfor branchen er coaching ofte defineret som en professionel samtale, hvor coachen neutralt og ikke-rådgivende styrer processen i mål ved hjælp af åbne spørgsmål. Netop fordi coaching ikke er rådgivning, vejledning eller terapi, men snarere et objektivt refleksionsværktøj, kan det anvendes meget bredt.” (https://coach.dk/hvad-er-coaching-definition-af-coaching). [↑](#footnote-ref-2)
4. Vejledning for pædagogikum [↑](#footnote-ref-3)
5. *Pæd Pixi*, 4. udgave kan hentes i scannet form på vidensdelingsdrevet i mappen ’Pædagogikum’. [↑](#footnote-ref-4)